登普滿塔
作者：趙孟堅
朝代：宋

paragraphs: 海濱荒凉斗絕地，古寺窣堵標蒼旻。
三面黄茅連巨浸，突立嵯峨超不羣。
可憐前此無管領，欄干罩網蛛絲塵。
相携暇日足登覽，晝長正度南風薰。
冰盤朱李冷熨齒，雪絲細葛輕襯身。
飲酣神王氣浩浩，半空笑語驚行人。
墨圓新磨紺於漆，大字題成泣鬼神。
交酬錯勸互賓主，雅論諧談肺腑真。
觚稜掛月筵初散，歸從傳呼紛若雲。
英游便可誇盛事，緇流勿訝吾來頻。